CELEX: 32015R0824
Language: sl
Date: 2015-05-27 00:00:00
Title: Izvedbena uredba Komisije (EU) 2015/824 z dne 27. maja 2015 o spremembi Uredbe (ES) št. 900/2008 o določitvi analiznih metod in drugih tehničnih določb, potrebnih za izvajanje uvoznih režimov za nekatero blago, pridobljeno s predelavo kmetijskih proizvodov

28.5.2015   
            
            
               SL
            
            
               Uradni list Evropske unije
            
            
               L 130/4
            
         IZVEDBENA UREDBA KOMISIJE (EU) 2015/824
   z dne 27. maja 2015
   o spremembi Uredbe (ES) št. 900/2008 o določitvi analiznih metod in drugih tehničnih določb, potrebnih za izvajanje uvoznih režimov za nekatero blago, pridobljeno s predelavo kmetijskih proizvodov
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 510/2014 Evropskega parlamenta in Sveta z dne 16. aprila 2014 o trgovinskih režimih za nekatero blago, pridobljeno s predelavo kmetijskih proizvodov, in razveljavitvi uredb Sveta (ES) št. 1216/2009 in (ES) št. 614/2009 (1) ter zlasti člena 35(2) Uredbe,
   ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (2) in zlasti člena 9(1)(a) Uredbe,
   ob upoštevanju naslednjega:
   
               (1)
            
            
               Uredba Komisije (ES) št. 900/2008 (3) določa analizne metode, potrebne za izračun uvoznih dajatev za nekatere predelane kmetijske proizvode na podlagi vsebnosti mlečne maščobe, mlečnih beljakovin, škroba/glukoze in saharoze/invertnega sladkorja/izoglukoze.
            
         
               (2)
            
            
               Navedene analizne metode se uporabljajo za preverjanje sestave uvoženih predelanih kmetijskih proizvodov, kot je deklarirana v uvozni deklaraciji. Kmetijska komponenta v uvoznih dajatvah se v mnogih primerih izračuna na podlagi deklarirane sestave. Analizne metode se uporabljajo pri vzorcih, ki so jih carinski organi odvzeli iz uvoženega blaga.
            
         
               (3)
            
            
               Kadar v sestavi blaga poleg mlečnih niso deklarirane nobene druge maščobe, se vsebnost mlečne maščobe v uvoženih predelanih kmetijskih proizvodih določa z ekstrakcijo s petroletrom po predhodni hidrolizi s klorovodikovo kislino. Kadar so v sestavi blaga poleg mlečnih deklarirane tudi druge maščobe, se vsebnost mlečne maščobe izračuna na podlagi odstotne koncentracije maslene kisline, ob predpostavki, da je vsebnost maslene kisline v mlečni maščobi konstantna. Na podlagi znanstvenih dokazov je koncentracija maslene kisline, izražene kot metilbutirat, v mlečni maščobi 4 %, zato se pri izračunu uporabi količnik 25. V splošnem sta se obe metodi med preskusi primernosti in na podlagi dolgoletnih izkušenj izkazali za zanesljivi.
            
         
               (4)
            
            
               Vendar imajo nekateri mlečni proizvodi zaradi postopka, po katerem so bili proizvedeni, zmanjšano vsebnost maslene kisline v mlečni maščobi. Skupno raziskovalno središče Komisije je v poročilu z dne 13. marca 2015 (4) ugotovilo, da se vsebnost maslene kisline v mlečni maščobi zmanjša v mlečnih proizvodih, proizvedenih s postopkom posnemanja, pinjenja ali izdelovanja sira, npr. posneto mleko, pinjenec in sirotka, ter v proizvodih, pridobljenih z nadaljnjo predelavo, npr. posneto mleko v prahu, koncentrat mlečnih beljakovin, izolat mlečnih beljakovin, pinjenec v prahu, sladka sirotka v prahu, kisla sirotka v prahu, koncentrat sirotkinih beljakovin in izolat sirotkinih beljakovin. Iz preskusne dokumentacije je razvidno, da je stopnja zmanjšanja vsebnosti maslene kisline v mlečni maščobi, izločeni iz navedenih proizvodov, približno 50 %.
            
         
               (5)
            
            
               Kadar se navedeni mlečni proizvodi uporabljajo za izdelavo predelanih kmetijskih proizvodov, se vsebnost maslene kisline zmanjša tudi v mlečni maščobi, vsebovani v predelanih kmetijskih proizvodih, ki temeljijo na teh mlečnih proizvodih. Če se ne dodajo drugi mlečni proizvodi, je pri predelanih kmetijskih proizvodih prisotna enaka stopnja zmanjšanja.
            
         
               (6)
            
            
               Vsi mlečni proizvodi z zmanjšano vsebnostjo maslene kisline v mlečni maščobi imajo nizko vsebnost mlečne maščobe in visoko vsebnost mlečnih beljakovin v suhi snovi. Povprečna vsebnost mlečnih beljakovin v navedenih proizvodih je večinoma najmanj osemkrat višja od povprečne vsebnosti mlečne maščobe v teh proizvodih.
            
         
               (7)
            
            
               Zaradi zmanjšanja vsebnosti maslene kisline je lahko analizirana vsebnost mlečne maščobe v predelanem kmetijskem proizvodu, določena s trenutno uporabljano metodo, nižja od vsebnosti mlečne maščobe, navedene v uvozni deklaraciji. To bi lahko povzročilo uvrstitev pod drugo dodatno oznako in drugačen izračun uvozne dajatve, kot se uporablja za proizvode, katerih vsebnost maslene kisline ni zmanjšana.
            
         
               (8)
            
            
               V večini primerov očitno nižja vsebnost mlečne maščobe, določena s trenutno uporabljano metodo, povzroči uvrstitev pod dodatno oznako, kjer je uvozna dajatev nižja od uvozne dajatve, ki se uporablja za proizvode, ki vsebujejo enako količino mlečne maščobe, v kateri se vsebnost maslene kisline ni zmanjšala. Vendar v nekaterih primerih očitno nižja vsebnost mlečne maščobe povzroči uvrstitev pod dodatno oznako z bistveno višjo uvozno dajatvijo in posledično neupravičeno povišanje navedene dajatve.
            
         
               (9)
            
            
               Zato bi bilo treba za določanje vsebnosti mlečne maščobe v zadevnih predelanih kmetijskih proizvodih uvesti alternativno metodo.
            
         
               (10)
            
            
               Metoda, uvedena s to uredbo, bi morala zadevati le predelane kmetijske proizvode z zmanjšano vsebnostjo maslene kisline, za katere je na podlagi obstoječih znanstvenih dokazov mogoče vzpostaviti zanesljivo metodo določanja vsebnosti mlečne maščobe. Nova metoda se ne bi smela uporabljati za proizvode, za katere so rezultati trenutno uporabljane analizne metode zanesljivi, ali za proizvode, za katere ni mogoče vzpostaviti zanesljive metode določanja vsebnosti mlečne maščobe z enako ravnjo točnosti in natančnosti.
            
         
               (11)
            
            
               Trenutno razpoložljivi znanstveni dokazi kažejo, da je stopnjo zmanjšanja vsebnosti maslene kisline mogoče zanesljivo določiti le za predelane kmetijske proizvode, ki vsebujejo 30 % ali več mlečnih beljakovin in manj kot 6 % mlečne maščobe. Navedeni proizvodi temeljijo izključno na posnetem mleku, sirotki ali pinjencu ali iz njih proizvedenih mlečnih sestavinah, brez dodatka drugih mlečnih proizvodov.
            
         
               (12)
            
            
               Z zmanjšanjem vsebnosti maslene kisline v mlečni maščobi za 50 % se vsebnost maslene kisline, izražene kot metilbutirat, v mlečni maščobi namesto na 4 % zmanjša samo na 2 %. Zato bi bilo treba pri novi metodi izračuna vsebnosti mlečne maščobe namesto količnika 25 uporabiti količnik 50.
            
         
               (13)
            
            
               Uredbo (ES) št. 900/2008 bi bilo zato treba ustrezno spremeniti.
            
         
               (14)
            
            
               Za zagotovitev uresničitve ciljev sprememb, uvedenih s to uredbo, bi morala Komisija po ustreznem časovnem obdobju, v katerem bi od držav članic prejela zadostne podatke o uporabi analizne metode, uvedene s to uredbo, ponovno preučiti delovanje navedene metode. Navedene podatke bi bilo treba omejiti samo na elemente, ki so potrebni za ovrednotenje delovanja nove metode, brez nalaganja nepotrebnega upravnega bremena.
            
         
               (15)
            
            
               Odbor za carinski zakonik ni dal svojega mnenja v roku, ki ga je določil njegov predsednik –
            
         SPREJELA NASLEDNJO UREDBO:
   Člen 1
   Uredba (ES) št. 900/2008 se spremeni:
   
               1.
            
            
               v členu 2(3):
               
                           (a)
                        
                        
                           točka (a) se nadomesti z naslednjim:
                           
                                       „(a)
                                    
                                    
                                       Če v točkah (b) ali (c) ni določeno drugače, se masni delež vsebnosti mlečne maščobe v blagu določi z ekstrakcijo s petroletrom po predhodni hidrolizi s klorovodikovo kislino.“
                                    
                                 ;
                        
                     
                           (b)
                        
                        
                           doda se naslednja točka (c):
                           
                                       „(c)
                                    
                                    
                                       Kadar so v sestavi blaga, ki temelji na kmetijski komponenti iz drugega dela in Priloge 1 k oddelku I tretjega dela kombinirane nomenklature iz Priloge I k Uredbi (EGS) št. 2658/87 ter vsebuje 30 % ali več mlečnih beljakovin, kot je določeno v skladu s točko 4 tega člena, in manj kot 6 % mlečne maščobe, kot jo je deklariral deklarant, deklarirane tudi maščobe, ki niso mlečne maščobe, se namesto postopka iz točke (b) uporabi naslednji postopek:
                                       
                                                   —
                                                
                                                
                                                   masni delež vseh maščob v blagu se določi, kot je opredeljeno v točki (a),
                                                
                                             
                                                   —
                                                
                                                
                                                   za določanje vsebnosti mlečne maščobe se uporabi metoda, ki temelji na ekstrakciji s petroletrom po predhodni hidrolizi s klorovodikovo kislino, ki ji sledi plinska kromatografija metilnih estrov maščobnih kislin. Če se odkrije prisotnost mlečne maščobe, se njen odstotni delež izračuna z množenjem odstotne koncentracije metilbutirata s faktorjem 50, pri čemer se ta vrednost pomnoži s celotnim masnim deležem vsebnosti maščobe v blagu in deli s 100.“
                                                
                                             
                                 ;
                        
                     
         
               2.
            
            
               vstavi se naslednji člen 4a:
               „Člen 4a
               1.   Države članice do 17. decembra 2017 Komisiji sporočijo podatke o rezultatih analize, opravljene v skladu s postopki iz člena 2(3) in (4) v zvezi z blagom z vsebnostjo mlečnih beljakovin 30 % ali več, določeno v skladu s členom 2(4), carinjenim med 17. junijem 2015 in 17. junijem 2017.
               2.   Podatki iz odstavka 1 se sporočijo v elektronski obliki in vključujejo:
               
                           (a)
                        
                        
                           datum sprejetja carinske deklaracije;
                        
                     
                           (b)
                        
                        
                           količino zadevnega blaga;
                        
                     
                           (c)
                        
                        
                           tarifno uvrstitev zadevnega blaga;
                        
                     
                           (d)
                        
                        
                           deklarirano dodatno oznako ter za blago, za katero se je uporabila analizna metoda iz točke (c) člena 2(3), dodatno oznako, ki se uporablja na podlagi rezultatov navedene metode;
                        
                     
                           (e)
                        
                        
                           vsebnost mlečnih beljakovin, določeno z analizno metodo iz člena 2(4);
                        
                     
                           (f)
                        
                        
                           analizno metodo, uporabljeno za določitev vsebnosti mlečne maščobe v skladu s členom 2(3);
                        
                     
                           (g)
                        
                        
                           vsebnost vseh maščob, določeno z analizno metodo iz točke (a) člena 2(3);
                        
                     
                           (h)
                        
                        
                           vsebnost mlečne maščobe, določeno z eno od analiznih metod iz člena 2(3);
                        
                     
                           (i)
                        
                        
                           kjer je ustrezno, vrsto maščobe, ki ni mlečna maščoba, vsebovane v predelanem kmetijskem proizvodu.
                        
                     3.   Komisija na podlagi podatkov, ki jih prejme od držav članic v skladu z odstavkoma 1 in 2, državam članicam predloži poročilo o poteku postopka iz točke (c) člena 2(3). Komisija navedeno poročilo predloži do 17. junija 2018.“.
         Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 27. maja 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 150, 20.5.2014, str. 1.
   
      (2)  UL L 256, 7.9.1987, str. 1.
   
      (3)  Uredba Komisije (ES) št. 900/2008 z dne 16. septembra 2008 o določitvi analiznih metod in drugih tehničnih določb, potrebnih za izvajanje uvoznih režimov za nekatero blago, pridobljeno s predelavo kmetijskih proizvodov (UL L 248, 17.9.2008, str. 8).
   
      (4)  Poročilo Skupnega raziskovalnega središča Komisije z dne 13. marca 2015„Tehnična analiza nepravilnosti v zvezi s preskusom iz točke (b) člena 2(3) Uredbe (ES) št. 900/2008 za določanje vsebnosti mlečne maščobe v predelanih kmetijskih proizvodih z namenom določitve uvoznih dajatev, če so prisotne maščobe, ki niso mlečne maščobe“ (ISBN 978-92-79-45593-3, ISSN 1831-9424, DOI 10.2787/781672, EUR 27105, OPOCE LA-NA-27105-EN-N).